
LAQUETTE

Et intimt oppkjøp

Denne oversettelsen er redigert av: Mone Kelly

 

MINISERIE:

Devereaux Inc.




Devereaux Inc.

De er suksessfulle, vakre og dyktige. De vet hva de vil ha og de vet hvordan de skal oppnå det. I den nye miniserien Devereaux Inc. møter du sterke kvinner som har jobbet hardt for å realisere drømmene sine, men er suksess i arbeidslivet alt de drømmer om? Dette er første bok i miniserien.

 




Kjære leser

Redaktøren min etterspurte en historie som kombinerte forretningsrivaler tilhørende en mektig, svart familie i Brooklyn. I hodet mitt ble det til en svart versjon av Dynastiet, satt i Brooklyn. To år senere gjør jeg min debut inn i den dekadente verdenen som er Harlequin Desire med serien min om Deveraux Inc.

I denne historien blir seksten år gamle Jeremiah Bentons liv endret for alltid når han blir vergebarnet til en mektig og hensynsløs forretningsmogul som gir ham innflytelsen og privilegiene som følger med det å være en Deveraux. To tiår senere er mentorens arv truet, og Jeremiah må redde Deveraux Incorporated. Han gir avkall på sin posisjon i Deveraux-hierarkiet for å ta Trey, hans mentors ukjente barnebarn, inn i ringen.

Det forsiktige samarbeidet med Trey utvikler seg imidlertid til en uventet og brennende sult som river ned både forsvarsmurene og den sunne fornuften hans og etterlater både ham og Deveraux Incorporated sårbare. Han trodde at det å gi avkall på sin posisjon i hierarkiet var den høyeste prisen han kunne betale. Tiden vil avsløre at den ultimate kostnaden kanskje er hjertet hans.

Jeg er så begeistret over å få bringe min stemme og kultur til Desire-serien. Dette er en liten smakebit av Brooklyns luksus kombinert med makt og lidenskap. Og apropos lidenskap – Jeremiah og Trey er heite! Jeg håper du koser deg med å lese om all den sexy energien de utstråler.

Hold det hett!




Til seksten år gamle LaQuette, som aldri trodde hun ville se seg selv i en romantisk Harlequinhistorie, og til Charles G. som overbeviste henne om at det var på tide å gjøre noe med det.

Til den avdøde Ms. Diahann Carroll for å ha gitt verden Dominique Deveraux. Takk for at du var modig nok til å omfavne det å være ”den første svarte hurpa på TV”.

«Jordan Dylan Devereaux III.»

Trey stivnet midt i et forsøk på å snike seg stille gjennom resepsjonsområdet i DD Enterprise. Fem minutters fred før dette møtet var alt hun ønsket seg. Men da hun hørte farens stemme, visste hun at det ikke ville bli noe av. Hun prøvde å late som om hun ikke hørte ham mens hun snudde seg mot kontoret sitt.

«Trey! Ikke få meg til å si navnet ditt igjen.»

Trey sukket og så opp i taket i håp om å roe ned skjelvingene som plaget kroppen hennes. Skjelvingene – mer et tegn på raseri enn frykt – varte lenger enn det vanlige, dype åndedraget hun tok for å få kontroll over seg selv.

Husk at han er faren din, og du er for pen til å havne i fengsel for fadermord. Hun trakk pusten en siste gang og svingte til venstre for å gå inn på kontoret hans.

«Hørte du at jeg ropte på deg?» Tonen hans var følelsesløs, men hun hadde ikke vært datter av Jordan Dylan «Deuce» Devereaux II i trettito år uten å vite at dette var stillheten før stormen.

«Pappa, hele etasjen hørte at du ropte på meg.» Hun lukket kontordøren hans for å gi dem mer privatliv. Hvis han brukte hele navnet hennes, ville det nok snart bli mye mer høylytt. «Hva er det?»

«Vi tapte Singleton-budet.»

Hun stivnet til. Hun visste at dette ville komme. Deuce Devereaux tolererte ikke at noen sviktet, ikke engang jenta hans. «Jeg er klar over det, pappa. Det var utenfor min kontroll.»

«Utenfor din kontroll? Korriger meg hvis jeg tar feil, men er ikke du min viseadministrerende direktør? Og er ikke avdelingen for fusjoner og oppkjøp under ditt direkte tilsyn?»

Deuce snudde seg bort fra sin plass ved vinduet og vendte seg mot henne. Han var en høy, svart mann med den samme glatte, dypbrune huden og de samme øynene som han hadde velsignet Trey med, og han tiltrakk seg alltid oppmerksomheten i et rom. De mørke, kortklipte krøllene og den tykke, sirlig trimmede barten ga ham en selvsikkerhet som bare en mann med lang livserfaring kunne ha. Han var ikke en mann du kunne lure.

«Jeg sa jo at jeg ville ha de aksjene for enhver pris, uansett hvor lang tid det tok.»

«Pappa, på mindre enn seks måneder har jeg kjøpt 33 av de 51 prosentene av aksjene som trengs for å fullføre overtakelsen. Singleton er den eneste som holder igjen. Jeg ga våre folk tillatelse til å betale ham fire ganger så mye som aksjene hans i Devereaux Inc. var verdt. Vi vet begge at han er i økonomisk uføre, og aksjene er hans eneste mulighet til å komme seg på beina igjen. Men i siste øyeblikk trakk han seg uten noen forklaring.»

«Du er for impulsiv, Trey. Singleton er ikke som resten av folkene du dinglet penger foran. Han er en gammel traver, som faren min, Ace. Uten hans andeler, er min sjanse til å ta tilbake det Ace stjal fra meg …»

«Bare midlertidig utsatt. Du skal få dem. Det lover jeg», svarte hun raskt og håpet at han ville huske hvor ofte hun hadde holdt slike løfter tidligere. «Singleton ble skremt. Men jeg skal sørge for at representantene våre får ham på rett spor igjen. Alle har en pris, pappa. Jeg må bare finne ut hva hans er.»

«Jeg sa du ikke skulle presse ham for hardt. Du vet ikke hvordan du skal finpusse folk, Trey, du bare tromler over dem.»

Hun kastet hånden opp i luften og lot den falle tilbake mot det velformete låret som satt godt i blyantskjørtet. «Nå er vi i gang igjen. Det var du som lærte meg å ikke være en idiot. Å etterkomme folks tullprat er det største dumme trekket du kan gjøre. Høres noe av det kjent ut, pappa, eller har du glemt hvem du oppdro meg til å være?»

Faren la armene over brystet og kikket på henne, noe som viste at han ikke var begeistret for tonen hennes. «Jeg har ikke glemt noe, men det har tydeligvis du, hvis du ikke tar dette like alvorlig som jeg gjør.»

Hun trakk pusten igjen og prøvde å samle tankene. «Ace sparket deg og kastet deg ut av Devereaux-familien da du var 22 år gammel fordi du elsket moren min. Han trodde at noen fra hennes beskjedne bakgrunn bare kunne være ute etter Devereaux-pengene, eller enda verre, at hun prøvde å få klørne i hans elskede selskap. Han ga blaffen i hvordan hans grusomhet ville påvirke datteren som vokste i hennes liv. Den datteren var meg. Jeg har ikke glemt det, pappa. Jeg skal få ham til å betale for at han elsket det selskapet mer enn sitt eget blod, og for at han valgte det fremfor sin egen sønn og sitt ufødte barnebarn.»

Faren gikk nærmere henne.

«Jeg lover at jeg skal finne en annen måte. Det gjør jeg alltid, ikke sant?»

«Hvordan, Trey? Alle andre i styret er i familien til Ace eller i lomma hans. De vil aldri selge til en utenforstående. Hvordan skal vi sikre oss de aksjene nå? Min måte var den eneste måten å få alt jeg har jobbet så hardt for. Og du i din uendelige visdom ødela det.»

Den lille jenta i henne som lengtet etter farens anerkjennelse, smuldret litt opp. Men den voksne kvinnen i henne nektet å la faren få den tilfredsstillelsen, så hun la hendene på hoftene og rettet opp holdningen.

«Hvis du mener at jeg ikke gjør en god nok jobb, så spark meg. Ellers har jeg skrivebordet fullt av ting jeg må ta meg av før dagen er omme.»

Hun snudde seg på den tynne hælen, åpnet døren og lukket den stille bak seg. Hun ville ikke smelle med den og vise at han hadde tatt henne. Ingen tok knekken på Trey Devereaux, ikke engang faren hun forgudet.

Hun gikk over gangen til sitt eget kontor og gled inn. Hun satte seg bak skrivebordet og kastet et blikk på bunken med uåpnet post. Styrket med en slurk av yndlingskaffen og en brevåpner gikk Trey i gang med å distrahere seg selv.

Halvveis gjennom bunken stakk sekretæren hennes, Anisha, hodet inn døren og viftet med en konvolutt. «Et bud leverte dette brevet før du kom inn. Det ser viktig ut. Han fikk meg til å signere det i tre eksemplarer før han overleverte det. Dessverre kan jeg ikke se om det er til deg eller faren din. Det står ingen betegnelse på det.»

Trey trakk på skuldrene. «Jeg skulle virkelig ønske at folk forsto at ’III’ på slutten av navnet mitt ikke er valgfritt.» De fleste kvinner slapp dette problemet, siden det var vanlig at sønner bar farens navn. Men Deuce Devereaux insisterte på at kjønn ikke hadde noe å si for fødselsretten, og hadde stolt gitt navnet sitt – det han så på som det eneste faren Ace ikke kunne ta fra ham – til datteren sin.

Anisha ga henne brevet og forsvant ut i gangen.

Trey så på avsenderadressen og forsøkte å gjette seg til hvem J. Benton fra St. James Place i Brooklyn, New York, var.

Hun åpnet konvolutten og trakk forsiktig ut det sammenbrettede papiret. Hun var nysgjerrig på hva denne J. Benton hadde å si.

Kjære Mr. Jordan Dylan Devereaux,

Jeg er Jeremiah Benton, COO i Devereaux Incorporated.

Beklager at jeg er så frempå med å sende deg et fysisk brev. Jeg måtte imidlertid bekrefte at denne meldingen var kommet frem, samtidig som jeg ville sikre at vår kommunikasjon forble privat. Den eldre Mr. Devereaux har forbudt meg å dele dette med deg, men jeg følte at du som hans sønn måtte få vite det. Jeg beklager å måtte meddele at Ace har blitt syk. Syk nok til at legene har fastslått at han kanskje har mindre enn seks måneder igjen å leve. Jeg vet at jeg er en fremmed, og dette er et personlig tema, men din far og hans virksomhet trenger deg nå som hans nærmeste pårørende. Hvis søsteren hans, Martha Devereaux-Smith, tar over, får Devereaux Incorporated lide. Du er den eneste som kan stoppe henne. Ikke utsett det. For din far og arven hans ber jeg deg om å dra tilbake til Devereaux Manor umiddelbart.

Med vennlig hilsen,

J. Benton.

Trey reiste seg i en rask bevegelse og satte kursen mot farens kontor. Da hun kom frem, stanset hun umiddelbart opp.

Døren sto litt på gløtt. Hun skulle til å banke på da hun hørte foreldrenes stemmer.

«Destiny, hun er for rask til å handle. Jeg har fortalt henne at hun ikke bare kan basere seg på sin vanlige taktikk, og hun ignorerte alt jeg sa og gjorde det på sin måte i stedet. Nå kan hun ikke gjøre dette godt igjen.» Farens ord skar dypt, som en opphetet kniv. Han var fortsatt sint på henne, og fokuset hans var så fokusert på hennes fiasko at han ikke kunne se hennes evne til å få jobben gjort.

«Deuce, praktisk talt fra det øyeblikket vi fant ut at jeg bar på Trey, har du krevd storhet av henne. Du pleide å legge hodet ditt på magen min hver natt når hun sparket meg så hardt at jeg ikke fikk sove, og du sa det samme om og om igjen til hun roet seg. ʻTrey, du er Deuce Devereaux’ datter, og det finnes ikke en mann eller kvinne som kan stå imot deg.’ Du trodde på det da, og i all denne tiden har hun aldri gitt deg grunn til å tvile på henne.»

«Dette er annerledes, Des. Dette var hennes test, for å bevise at hun kunne håndtere alt jeg overlater til henne. Nå, etter denne katastrofen, kan jeg ikke pensjonere meg. Jeg kan ikke forlate DD Enterprises før jeg vet at hun er klar. Jeg er så sliten, kjære.» Hakket i stemmen hans rev i Treys hjerte. Hans manglende tro på henne hadde kanskje fått blodtrykket hennes til å stige, men å høre ham på denne måten, så skjør, så håpløs, føltes som om noe knuste henne innenfra og ut. «Jeg har kjempet denne kampen med Ace i over tretti år. Det har tatt så mye fra livet mitt med deg. Jeg trodde jeg kunne pensjonere meg tidlig og overlate alt til henne, men nå …»

«Ikke tvil på henne, Deuce.»

Brevet hun holdt i hånden, presset mot håndflaten hennes som en million kilo sand. Så lite og ubetydelig ved første øyekast, men informasjonen i brevet hadde makt til å endre situasjonen deres fullstendig. En plan begynte å ta form i hodet hennes. Hun hadde lovet faren at hun skulle levere Devereaux Incorporated til ham, og det løftet skulle hun holde.

Trey gikk tilbake til kontoret sitt, brettet ut brevet igjen og så på informasjonen det inneholdt med nye øyne. Hun hadde lovet faren sin at hun skulle vinne denne kampen for ham, og plutselig innså hun at hun holdt nøkkelen til seier i sin egen hånd.

«Hva driver du med, Jeremiah?»

Jeremiah Benton smilte og trakk pusten dypt da han så opp fra telefonen. Assistenten hans hadde nettopp sendt ham en bekreftelse på et møte han trodde aldri ville finne sted. «Ikke noe du bør bekymre deg for, Ace.»

Jeremiah så på den eldre mannen som satte seg opp mot hodegjerdet i den store himmelsengen. Med tett krøllet, hvitt hår på sidene av hodet som avslørte at han var 75 år gammel, visste Ace Devereaux hvordan han skulle se ut som en erfaren, ubeskjeden statsmann. «Hvis du er så hemmelighetsfull, må det dreie seg om en kvinne.»

Han humret. «Du vet at jeg ikke har tid til å bekymre meg om kvinner. Jeg er for opptatt med å tjene penger til deg.»

Ace trakk på skuldrene, og smilet hans ble litt mindre. «Jeg elsker Devereaux Incorporated, Jeremiah. Men det mest tilfredsstillende i livet mitt var min elskede Alva. Og tro meg, ingen penger i verden kan måle seg med hvordan det føltes å bli elsket av henne.»

Ace åpnet armene, og Jeremiah reiste seg fra sengestolen og satte seg ved siden av den eldre mannen, og falt inn i omfavnelsen hans. Det spilte ingen rolle at Ace var eldre og kroppen hans skrøpelig av tidens tann og kreften de hadde oppdaget for en måned siden. Klemmene hans fikk likevel Jeremiah til å føle seg elsket, trygg og ivaretatt på en måte som ingenting annet hadde gjort i livet hans.

«Du, min kjære gutt, jobber for hardt. Inntil jeg lukker øynene for denne verden, er jeg sjefen din. Bruk litt tid på å finne noen som elsker deg slik min Alva elsket meg – fullstendig, uten frykt og med en voldsomhet som både skremte meg og trøstet meg på en måte jeg aldri før hadde opplevd.»

Ace plasserte et sterkt kyss på Jeremiahs kinn, slapp ham ut av omfavnelsen og brøt den trøstende fortryllelsen som alltid kom når den eldre mannen la armene rundt ham. Tanken på at han bare hadde et begrenset antall av de berømte Ace-klemmene igjen, spredte seg som is i sjelen hans – kald, hard og bedøvende.

«Ace, jeg skylder deg så mye.»

«Du skylder meg ingenting.»

Jeremiah argumenterte ikke. Handlinger hadde mye større innvirkning på Ace, så han trakk frem det dyrebare, sammenbrettede dokumentet som lå i brystlommen på jakken hans, og ga det til Ace. «Jeg vet at du sa at jeg ikke trengte å gjøre dette», sa han og skiftet brått tema. «Men jeg fikk Amara til å starte prosessen med å endre etternavnet mitt til Devereaux. Når jeg har signert og arkivert disse papirene, er det gjort.»

Da Ace forsøkte å avbryte, løftet Jeremiah en finger for å bringe ham til taushet. «Jeg vet at jeg ikke måtte, men jeg ville det. Du har gitt meg så mye, Ace. Du har vært som en far for meg. Og selv om du prøvde å skjule det for meg, vet jeg at den eneste grunnen til at du ikke adopterte meg og ble min juridiske far, var at moren min ikke ville gi fra seg foreldrerettighetene sine til meg. Med tanke på alt det, var det minste jeg kunne gjøre å ta navnet ditt for å hedre deg nå.»

«Jeg er målløs, Jeremiah.»

«Du trenger ikke å si noe. Se på papirene, tenk over det, og bestem deg for om du vil gi meg din velsignelse. Det er ditt navn. Jeg gjør ikke dette med mindre du er enig.»

Ace klappet Jeremiah på kinnet. De brune øynene hans glitret av uforløste tårer da de stirret inn i Jeremiahs.

«Forresten», fortsatte Jeremiah. «David ba meg snakke med deg om testamentet igjen. Ace, du må enten snakke med Deuce eller fjerne klausulen som sier at han eller hans etterkommere må møte opp ved opplesningen av testamentet ditt for å gjøre krav på dine førti prosent av Devereaux Inc.»

Ace viftet med hånden for å avvise Jeremiah, og selv om han elsket den eldre mannen, hadde han også lyst til å strekke ut hånden og kvele ham.

«Ace, slik testamentet er formulert, vil Martha bli den største enkeltaksjonæren i selskapet hvis Deuce eller hans etterkommere ikke gjør krav på det. Alt hun trenger å gjøre er å kjøpe elleve prosent mer av aksjene for å ta kontroll over selskapet, eller enda verre, hugge det opp og selge det. Er det det du ønsker?»

Ace snudde seg bort fra Jeremiah og stirret på ingenting. «Det er ikke det jeg ønsker, men det er det rette å gjøre. Jeg vet at du ikke forstår det, men jeg prøver å rette opp ting i min død som jeg ikke kunne rette opp i livet.»

Ace lukket øynene, og da han åpnet dem igjen, var de grumsete av tristhet og skyldfølelse. «Jeg er lei for det. Men jeg kan ikke gjøre det du ber om.»

Kalenderalarmen ringte på Jeremiahs telefon, og han visste at han måtte dra. Han fortrengte skuffelsen som flommet gjennom brystet og snudde ansiktet for å kysse den visne håndflaten Ace holdt mot kinnet hans. Han skulle gjøre som mannen sa. Det gjorde han alltid. Aces kloke råd hadde tatt ham fra å være en gatesvindler til å bli driftssjef i en milliardbedrift.

Men først måtte han sørge for å tørke bort den gamle mannens angstfylte ansiktsuttrykk. Han kunne kanskje ikke redde Aces liv, men han ville gjøre alt han kunne for å gi ham fred de siste dagene. Og et møte med Deuce Devereaux, Aces fraseparerte sønn, var første skritt på veien.

«Jeg kommer tilbake og ser til deg i kveld, Ace.»

Jeremiah forlot rommet med et smil som forsvant så snart døren lukket seg bak ham. Han kjente den velkjente bitterheten som han holdt så dypt begravd at han ofte lurte seg selv til å tro at den ikke var der.

Det burde være ditt.

Han lukket øynene og forsøkte å tvinge de plagsomme tankene tilbake til skyggene i sinnet. Ace hadde gitt ham for mye. Hvem var han til å stille spørsmål ved hvorfor mannen ikke ville velge Jeremiah som sin arving, selv når Jeremiah hadde viet hele sin karriere til å få Devereaux Inc. til å blomstre?

*

Jeremiah satt bakerst i en eksklusiv VIP-lounge i Brooklyn, og ventet på at Jordan Dylan «Deuce» Devereaux II skulle ankomme. Herregud, det var en munnfull. Gudskjelov at far og sønn ble kalt henholdsvis Ace og Deuce, ellers kunne det fort bli kjedelig å si det hver dag.

Han kastet et blikk på Rolexen sin og så sekundviseren tikke til det avtalte møtetidspunktet. Døren gikk opp og en høy kvinne i silhuett fylte terskelen. Han burde ha forsøkt å se forbi henne for å se om Deuce ville følge etter, men kurvene hennes fanget blikket hans og ville ikke slippe taket.

Heldigvis gikk hun inn i salongen, lot døren lukke seg og ga ham den utsikten han i stillhet hadde bedt om. Og før han visste ordet av det, sto hun ved bordet hans og smilte ned til ham.

«Kan jeg hjelpe deg med noe?»

Smilet hennes ble bredere. «Jeg tror jeg er her for å hjelpe deg.»

«Jeg skulle virkelig ønske at det var sant», svarte han og lot blikket gli over henne et øyeblikk til. «Men jeg er her for et forretningsmøte, og selv om jeg skulle ønske det, er du ikke den personen jeg venter.»

«Er du sikker på det?»

Hun satte seg ved siden av ham på den brede sjeselongen og krysset det ene velformete benet over det andre mens hun lente seg bakover mot putene. Ta deg sammen, J. Som den gentleman han alltid hadde vært, kremtet han, kjempet mot suget som bygde seg opp i magen og sendte elektriske krusninger som prikket i huden hans, og løftet blikket for å møte hennes.

En stor feiltagelse. Kroppen hennes satte kanskje sansene hans i brann, men gnisten i det dypbrune blikket hennes hypnotiserte ham og fikk ham til å ønske å fly nærmere flammen hennes.

«Stol på meg», sa han og presset ordene over de plutselig tørre leppene. «Jeg vil heller tilbringe kvelden …» Han trakk underleppen inn i munnen og prøvde å hindre seg selv i å si noe som ville få denne gudinnen til å gå sin vei. Men da et lurt smil kantet leppene hennes, forsvant tanken på å sensurere seg selv i den opphetede luften som gnistret rundt dem. «Jeg hadde tenkt å si at jeg skulle snakke med deg. Men sannheten er at hvis du velsigner meg med din tid i kveld, blir det ikke så mye snakk.»

«Du legger ikke fingrene imellom.» En gnist av begeistring lyste opp i øynene hennes da hun la hodet på skakke og lot smilet bli enda bredere. «Jeg liker en mann som sier hva han vil. Og slik du ser ut …» hun lot det opphetede blikket vandre opp og ned langs den sittende kroppen hans – « … tror jeg at jeg gjerne vil høre mer om hva du vil. Men før vi gjør det, bør vi først få vårt tiltenkte formål ut av veien.»

«Med mindre du er en mann i femtiårene som heter Jordan Devereaux, tror jeg du leter etter noen andre. Men hvis du lurer på det, så er jeg gjerne den du vil ha i kveld.»

Hun strålte mot ham, som om hun visste noe han ikke visste, og rakte ut hånden for at han skulle ta henne i hånden. Da han grep den, var håndtrykket hennes fast og selvsikkert. Det var helt og holdent forretning. Men han hadde likevel lyst til å la håndflaten hans forbli i hennes besittelse. «Jeg kalles Trey, men navnet mitt er Jordan Devereaux.» Smilet hennes lyste klarere da hun endelig trakk hånden sin fra hans. «Den tredje», la hun til med en flåsete håndbevegelse, som om det var en ettertanke. «Den mannen i femtiårene du nevnte, er faren min, Deuce. Ifølge brevet ditt ønsket du hans hjelp. Han kunne ikke være her, så han sendte det nest beste. Meg.»

Jeremiah svarte ikke. Det var ikke dette han hadde bedt om. Han skulle til å si det til henne da hun holdt opp en finger for å stoppe ham. «Så, Mr. Benton …» stemmen hennes var dyp og sensuell, til og med beroligende – « … vil du ha min hjelp eller ikke?» Hun lente seg nærmere, og den søte og dekadente duften av henne drev ham til vanvidd. «Eller skal vi glemme brevet ditt og finne et sted hvor vi kan bli … bedre kjent?»

Han gransket henne for å se om hun spøkte, men måten hun lente seg tilbake på og lot tungen stikke ut og kjærtegne underleppen som om hun var på jakt etter en godbit, fortalte ham at hun mente alvor.

Fristende, men ikke det smarteste du kan gjøre. Sikker på at du vil ta den?

Ja, det var han sikker på. Han kunne kjenne den forræderske pikken sin bli tykkere bak glidelåsen nå.

Du vet at dette vil ende ille. Hva skjer med Aces selskap da?

Pokker ta fornuften hans for å trenge seg på hans lavere behov. For det var ingen med respekt for seg selv som frivillig ville gå fra denne kvinnen.

«For å gjøre det helt klart», sa hun og sendte ham et strålende smil krydret med like mye frekkhet som varme, «jeg er med på begge scenariene.» Hun blunket til ham og slikket seg på underleppen igjen, og temperaturen i omgivelsene steg. Jeremiah løsnet på slipset. Dette møtet gikk ikke som han hadde planlagt.

«Du», sa han til henne, «er et problem.»

